Source: https://e-justice.europa.eu/content_judicial_systems_in_member_states-16-at-mt.do
Timestamp: 2019-08-19 02:27:50+00:00
Document Index: 121677

Matched Legal Cases: ['qorti ', 'qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ']

Sistemi Ġudizzjarji fl-Istati Membri - Awstrija
Din it-taqsima tal-Portal tagħti deskrizzjoni ġenerali tal-qrati fl-Awstrija.
Organizzazjoni tal-ġustizzja - sistema ġudizzjarja
Flimkien mal-fergħat leġiżlattivi u eżekuttivi, il-ġudikatura titqies bħala t-tielet pilastru tal-gvern f'pajjiż fejn jipprevali l-istat tad-dritt. Skont il-kostituzzjoni federali Awstrijaka il-qrati ordinarji jappartjenu għall-livell federali. Is-sistema ġudizzjarja hija separata mis-sistema eżekuttiva fil-livelli kollha. Hemm ukoll oqsma tal-ġustizzja amministrati minn tribunali indipendenti li huma soġġetti għal regoli speċjali.
Is-sistema ġudizzjarja Awstrijaka tinkludi — apparti l-Ministeru tal-Ġustizzja — l-qrati ordinarji, l-uffiċċji tal-prosekutur pubbliku, il-ħabsijiet (ħabsijiet li fihom il-priġunieri jkunu qed jistennew li jittellgħu l-qorti u ħabsijiet li jinfurzaw is-sentenzi), u s-servizzi tal-probation, li fil-parti l-kbira huma operati mill-privat.
Il-qrati ordinarji (ordentliche Gerichte) huma istituzzjonijiet tal-Istat li jiddeċiedu dwar talbiet skont il-liġi ċivili u dwar akkużi kriminali fi proċedimenti formali. Huma jiġu stabbiliti bil-liġi u jikkonsistu f'imħallfin indipendenti u imparzjali li ma jistgħux jitneħħew u lanqas jiġu trasferiti mill-kariġa tagħhom, u huma marbuta biss bil-liġi.
L-Uffiċċji tal-prosekutur pubbliku (Staatsanwaltschaften) huma entitajiet speċjali separati mill-qrati. Il-kompitu ewlieni tagħhom huwa li jirrappreżentaw l-interess pubbliku fl-amministrazzjoni tal-ġustizzja kriminali. Huma jmexxu l-investigazzjoni preliminari fi proċedimenti kriminali, iressqu l-akkużi u jmexxu l-prosekuzzjoni. Huma kkunsidrati li jifformaw parti mis-sistema tal-qorti ordinarja.
Il-ħabsijiet huma responsabbli għall-infurzar ta’ sentenzi ta’ ħabs u ordnijiet ta’ detenzjoni.
Is-servizzi ta’ probation huma parti mis-sistema ġudizzjarja wkoll. Dawn jieħdu ħsieb il-ħabsin b’sentenzi kondizzjonali u lill-ħabsin fuq probation. Dawn il-kompiti ġew ittrasferiti prinċipalment f’idejn assoċjazzjonijiet privati li, madankollu, huma taħt is-sorveljanza tal-Ministeru Federali tal-Ġustizzja.
Il-Ministru Federali tal-Ġustizzja huwa l-kap tal-amministrazzjoni ġudizzjarja; il-Ministeru Federali tal-Ġustizzja huwa wieħed mill-korpi amministrattivi supremi tal-Istat Federali. Il-Ministru huwa membru tal-gvern federali, u huwa inkarigat mill-ġestjoni politika u l-koordinazzjoni u s-sorveljanza ġenerali tal-korpi assoċjati u d-dipartimenti.
Minbarra l-qrati ordinarji hemm ukoll il-Qorti Kostituzzjonali (Verfassungsgerichtshof), il-Qorti Superjuri Amministrattiva (Verwaltungsgerichtshof), u mill-1 ta’ Jannar 2014 'l hawn il-qrati amministrattivi. Fil-livell federali, hemm Qorti Amministrattiva Federali (Bundesverwaltungsgericht), u Qorti Federali għall-Finanzi (Bundesfinanzgericht), it-tnejn li huma bbażati fi Vjenna, għalkemm jippresedu ukoll f’lokalitajiet oħrajn. F’kull provinċja hemm qorti amministrattiva reġjonali (Landesverwaltungsgericht). Il-qrati amministrattivi huma barra mill-isfera ta’ responsabbiltà tal-Ministeru tal-Ġustizzja.
Il-qrati ordinarji jikkonsistu f'erba' livelli.
Il-qrati distrettwali (Bezirksgerichte),
il-qrati reġjonali (Landesgerichte), magħrufa anki bħala "qrati tal-prim istanza" (Gerichtshöfe erster Instanz),
il-qrati reġjonali superjuri (Oberlandsgerichte), magħrufa anki bħala "qrati tat-tieni istanza" (Gerichtshöfe zweiter Instanz), u
il-Qorti Suprema (Oberster Gerichtshof).
Is-sit elettroniku tal- Ministeru tal-Ġustizzja Awstrijak jipprovdi informazzjoni ġenerali dwar is-sistema ġudizzjarja Awstrijaka.
Iva, l-aċċess għas-sit tal-internet tal- Ministeru tal-Ġustizzja Awstrijak huwa mingħajr ħlas.